LV Eiropas Savienības Oficiālais Vēstnesis C 264/12

Uzklausīšanas amatpersonas nobeiguma ziņojums lietās COMP/34.579 MasterCard, COMP/36.518 EuroCommerce un COMP/38.580 Commercial Cards, kas kopā dēvētas par “MasterCard”

(atbilstoši Komisijas Lēmuma (2001/462/EK, EOTK) 15. un 16. pantam par uzklausīšanas amatpersonu darba uzdevumiem dažos tiesas procesos par konkurenci – OV L 162, 19.6.2001., 21. lpp.)

2009/C 264/05

No lēmuma projekta šajā lietā izriet šādi apsvērumi.

Šī lieta balstās uz izmeklēšanu, kas veikta saskaņā ar EK līguma 81. pantu. Tās pamatā ir paziņojums, ko iesniedza MasterCard Europe SPRL tiesiskais priekštecis (COMP/34.579), sūdzība, ko Komisijai 1997. gadā iesniedza EuroCommerce (COMP/36.518), un 2002. gada 22. novembrī uzsāktā ex officio izmeklēšana saistībā ar daudzpusējām starpbanku komisijas maksām (MIF) par darījumiem ar komerckartēm VISA un MasterCard (COMP/38.580).

Paziņojums par iebildumiem un atbildes iesniegšanas termiņš

Pirmais paziņojums par iebildumiem šajā lietā 2003. gada 24. septembrī tika nosūtīts MasterCard Europe SPRL, MasterCard Incorporated un MasterCard International Incorporated (MasterCard) (1) pēc tam, kad MasterCard2003. gada 25. jūlijā Komisijai bija paziņojis par savu nodomu ierosināt lietas izskatīšanu atbilstoši EK līguma 232. pantam, ja vien Komisija nepieņems oficiālu nostāju attiecībā uz MasterCard starpbanku komisijas maksām EEZ ietvaros. Puses 2004. gada 5. janvārī iesniedza rakstiskas atbildes uz paziņojumu par iebildumiem un mutisku uzklausīšanu nelūdza. Lietas izskatīšanas laikā 2003. gada 23. oktobrī es atļāvu uzklausīt VISA International kā trešo personu, kura izrādījusi pietiekamu interesi, atbilstoši 9. pantam Komisijas Regulā (EK) Nr. 2842/98 par pušu uzklausīšanu dažu procedūru gaitā.

Papildu paziņojums par iebildumiem un atbildes iesniegšanas termiņš

Komisija 2006. gada 21. jūnijāMasterCard Europe nosūtīja papildu paziņojumu par iebildumiem saistībā ar apvienības tīklu noteikumiem un lēmumiem par starpbanku komisijas maksām Eiropā. Šis paziņojums papildināja iepriekšējo 2003. gada 24. septembra paziņojumu par iebildumiem, sniedzot padziļinātu analīzi par MasterCard starpbanku komisijas maksu, ko piemēro EEZ, ierobežojošo ietekmi uz konkurenci.

Tā mērķis bija iepazīstināt ar Komisijas veikto analīzi saistībā ar rezultātiem, kas kopš 2003. gada 24. septembra iegūti empīriski veiktajā izmeklēšanā par MasterCard starpbanku komisijas maksām Eiropā un saistībā ar noteikumu Honour All Cards (HACR) (2), kā arī aicināt MasterCard atteikties no MIF un ierobežot HACR darbības jomu.

Uz papildu paziņojumu par iebildumiem MasterCard atbildēja noteiktajā termiņā, t. i., līdz 2006. gada 15. oktobrim.

Piekļuve lietas materiāliem

Pēc tam, kad bija nosūtīts papildu paziņojums par iebildumiem, MasterCard2006. gada 3. un 4. jūlijā izmantoja savas tiesības piekļūt lietas materiāliem, nokopējot lietas dokumentus. Pēc MasterCard advokāta pieprasījuma 2006. gada 22. augustā uzņēmumam vēlreiz bija sniegta piekļuve lietas dokumentiem, jo advokāts 3. un 4. jūlijā nebija nokopējis atsevišķus lietas dokumentus.

Gan uzklausīšanas laikā, gan pirms tās MasterCard apgalvoja, ka Komisija nav uzņēmumam sniegusi tūlītēju un pilnīgu piekļuvi lietas materiāliem. Attiecībā uz jautājumu par piekļuvi lietas materiāliem jāmin, ka, lai gan man tika nosūtītas atsevišķu MasterCard un darba grupas sarakstes dokumentu kopijas, MasterCard ne reizi nebija tieši vērsies pie uzklausīšanas amatpersonas ar lūgumu rīkoties sakarā ar jautājumu par piekļuvi lietas materiāliem, neraugoties uz to, ka uzņēmumam bija pietiekami daudz iespēju to izdarīt.

Trešo personu pieaicināšana

Pirms mutiskās uzklausīšanas tika saņemti daudzi trešo personu lūgumi atļaut piedalīties lietas izskatīšanā.

Bez VISA es atļāvu uzklausīt 14 uzņēmumus kā trešās personas, kuras izrādījušas pietiekamu interesi, atbilstoši Regulas (EK) Nr. 773/2004 13. panta 1. punktam. Šie uzņēmumi ir: The Royal Bank of Scotland, Airplus, trīs Spānijas maksājumu karšu sistēmas (Servired SC, Sistema 4B SA, Euro 6000 SA), British Retail Consortium (BRT), Beļģijas mazumtirdzniecības ķēde (Kappé International BV), British Petrolium (BP), European Retail Roundtable (ERRT), Hotels, Restaurants and Cafés in Europe (Hotrec), Austrijas viesnīcu asociācija (ÖHV), International Air Transport Association (IATA), Royal AHOLD un IKEA.

VISA, Airplus, ÖHV, Hotrec, IATA un Royal Bank of Scotland iesniedza rakstiskus apsvērumus.

Mutiskā uzklausīšana

Mutiskā uzklausīšana notika 2006. gada 14. un 15. novembrī, un tajā piedalījās MasterCard, sūdzības iesniedzējs (EuroCommerce) un deviņas trešās personas.

Sešus mēnešus pēc mutiskās uzklausīšanas 2007. gada 24. maijāMasterCard man iesniedza rakstisku paziņojumu, kurā tas norādīja, ka pirms uzklausīšanas MasterCard atbilde uz papildu paziņojumu par iebildumiem dalībvalstu pārstāvjiem tika nosūtīta “novēloti un izlases veidā”.

MasterCard norādīja, ka atbildi uz papildu paziņojumu par iebildumiem tas nosūtīja 2006. gada 15. oktobrī, tomēr Komisija šo atbildi dalībvalstu iestādēm nosūtīja tikai 2006. gada 10. novembrī – dažas dienas pirms uzklausīšanas. MasterCard uzskata, ka šī atbildes novēlotā pārsūtīšana neļāva dalībvalstu pārstāvjiem pirms uzklausīšanas pilnībā izskatīt MasterCard argumentus, tādējādi pārkāpjot tiesiskās paļāvības principu un MasterCard tiesības tikt uzklausītam.

Komisijas sadarbība ar dalībvalstu iestādēm principā ir pilnīgi iekšēja lieta. Tomēr es MasterCard paziņoju, ka neviena dalībvalstu iestāde ne tobrīd, ne arī vēlāk nebija sūdzējusies, ka tā nebūtu saņēmusi pilnīgu informāciju. Dalībvalstu pārstāvji piedalījās uzklausīšanā, un tiem bija iespēja uzdot savus jautājumus. Nekas neliecināja par to, ka Komisija būtu pārkāpusi pienākumu nodrošināt, ka padomdevēja komiteja, kas sanāk pirms galīgā lēmuma pieņemšanas, var sniegt savu atzinumu šajā lietā, pilnībā pārzinot visus faktus.

Es uzskatu, ka šajā lietā MasterCard procesuālas tiesības, tostarp tiesības tikt uzklausītam Komisijā, netika pārkāptas.

Faktu vēstule

Komisija 2007. gada 23. martā nosūtīja MasterCard vēstuli (faktu vēstuli), ar kuru tā uzņēmumam deva piekļuvi dokumentiem, kas bija apkopoti, kopš MasterCard bija dota piekļuve lietas materiāliem 2006. gada jūlijā un augustā. Šajā vēstulē bija izklāstīti arī iespējamie secinājumi, ko Komisija gatavojās paziņot savā lēmumā, pamatojoties uz jaunajiem faktiem.

MasterCard2007. gada 17. aprīlī man nosūtīja vēstuli, kurā uzņēmums apgalvoja, ka Komisijai bija vajadzējis nosūtīt jaunu papildu paziņojumu par iebildumiem, nevis faktu vēstuli, un ka faktu vēstulē bija ietverti jauni juridiski argumentu un būtiski fakti, kas nebija minēti 2006. gada 20. jūnija papildu paziņojumā par iebildumiem. Es atbildēju MasterCard2007. gada 4. maijā, paziņojot, ka, lai gan faktu vēstule patiešām papildināja Komisijas iepriekšējo informāciju, saskaņā ar kuru MasterCard var uzskatīt par uzņēmumu apvienību, un tajā bija sniegts turpmāks novērtējums par sākotnējā publiskā piedāvājuma juridiskajām sekām, manuprāt, faktu vēstule būtiski nemainīja pierādījumus par apstrīdēto pārkāpumu.

MasterCard2007. gada 16. un 22. maijā sniedza atbildi uz faktu vēstuli.

Konfidenciāla informācija

2007. gada 2. maijā es saņēmu MasterCard advokāta vēstuli, kurā bija pieprasīta informācija par jautājumiem saistībā ar konfidenciālas informācijas un profesionālo noslēpumu izpaušanu.

Pēc pārbaudes izrādījās, ka Komisija bija izpaudusi konkrētu īpašu informāciju, kas kopā ar citiem lietas materiāliem un informāciju, kas, iespējams, bija pieejama MasterCard, radīja risku, ka teorētiski MasterCard varēja izmantot konfidenciālo informāciju, ko pēc informācijas pieprasījuma sniedza trešās personas.

Ar 2007. gada 10. maija vēstuli Komisijas dienesti lūdza MasterCard un uzņēmuma advokātam veikt nepieciešamos pasākumus, lai labotu šo situāciju. Konkurences ģenerāldirektorāts 2007. gada 30. novembrī informēja uzņēmumus, kuri bija snieguši informāciju.

Lēmuma projekts

Komisijai iesniegtais lēmuma projekts ietver tikai tos iebildumus, attiecībā uz kuriem pusēm tika dota iespēja darīt zināmu savu viedokli.

Līdz ar to es uzskatu, ka šajā lietā pušu tiesības tikt uzklausītām ir ievērotas.

Briselē, 2007. gada 14. decembrī Karen WILLIAMS

(1) Sīku aprakstu par MasterCard korporatīvo struktūru pirms un pēc 2006. gada maija sākotnējā publiskā piedāvājuma (Initial Public Offering (IPO)) skatīt lēmuma 40.–99. punktā.

(2) Informāciju par noteikumu Honour All Cards skatīt lēmuma 195. punktā.